เคเคฟันด์ลุยหุ้นไทยตั้งเป้ากำไร7%
บลจ.เกียรตินาคิน ส่งกองทุนทาร์เก็ตฟันด์รุ่น 2 ลงทุนหุ้นไทย ตั้งเป้ากำไร 7% ภายใน 9 เดือน
28 ก.พ. 2555

บลจ.เกียรตินาคิน ส่งกองทุนทาร์เก็ตฟันด์รุ่น 2 ลงทุนหุ้นไทย ตั้งเป้ากำไร 7% ภายใน 9 เดือน
นายศุภกร สุนทรกิจ กรรมการผู้จัดการ บริษัทหลักทรัพย์จัดการกองทุน (บลจ.) เกียรตินาคิน หรือเคเคฟันด์ เปิดเผยว่า เศรษฐกิจปีนี้คาดว่าจะเติบโต 2.8-4.5% จากการกระตุ้นของภาครัฐและเอกชน โดยมองเงินเฟ้อที่ 3.01% ซึ่งคาดว่าธนาคารแห่งประเทศไทยน่าจะปรับลดดอกเบี้ยนโยบายลงมาอยู่ที่ 2.50-2.75% และการประชุมในเดือนมี.ค.2555 น่าจะปรับลดดอกเบี้ยลง ส่วนดัชนีหุ้นไทยประมาณการไว้ที่ 1,230 จุด
เคเคฟันด์ จะเสนอขายกองทุนเปิดเคเค ทาร์เก็ต 7%#2 ตั้งแต่วันที่ 2-12 มี.ค.2555 ลงทุนขั้นต่ำ 5,000 บาท โดยเป็นกองทาร์เก็ตฟันด์ที่เน้นลงทุนในหุ้นที่มีแนวโน้มหรือปัจจัยพื้นฐานดีในตลาดหลักทรัพย์ไทย คาดโอกาสผลตอบแทนไม่น้อยกว่า 7% ภายใน 9 เดือนหรือมูลค่าต่อหน่วย (NAV) มีมูลค่ามากกว่าหรือเท่ากับ 10.8500 บาท
ทั้งนี้ กองทุนดังกล่าวมีนโยบายลงทุนแบบผสม ซึ่งผู้จัดการกองทุนสามารถปรับสัดส่วนการลงทุนและปรับเปลี่ยนกลยุทธในการลงทุนให้เหมาะสมกับสภาวการณ์ของตลาดในแต่ละขณะ เหมาะสำหรับนักลงทุนที่รับความเสี่ยงได้ในระดับปานกลางค่อนข้างสูง